CELEX: 62020TN0554
Language: sk
Date: 2020-09-08 00:00:00
Title: Vec T-554/20: Žaloba podaná 8. septembra 2020 – Pollinis France/Komisia

23.11.2020   
            
            
               SK
            
            
               Úradný vestník Európskej únie
            
            
               C 399/38
            
         
      Žaloba podaná 8. septembra 2020 – Pollinis France/Komisia
      (Vec T-554/20)
      (2020/C 399/54)
      Jazyk konania: angličtina
      
         Účastníci konania
      
      
         Žalobkyňa: Pollinis France (Paríž, Francúzsko) (v zastúpení: C. Lepage, lawyer)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil explicitné rozhodnutie Európskej komisie z 21. júla 2020, ktorým sa zamieta opakovaná žiadosť o prístup k dokumentom zaregistrovaným pod referenčným číslom GESTDEM č. 2020/2083 podľa článku 8 ods. 3 nariadenia č. 1049/2001, (1)
                  
               
            
                  —
               
               
                  spojil toto konanie s konaním zaregistrovaným pod číslom veci T-371/20,
               
            
                  —
               
               
                  uložil Európskej komisii, aby žalobkyni uhradila 3 000 eur ako náhradu trov konania v súlade s článkom 134 ods. 1 Rokovacieho poriadku Všeobecného súdu.
               
            
         Dôvody a hlavné tvrdenia
      
      Na podporu svojej žaloby žalobkyňa uvádza štyri žalobné dôvody.
      
                  1.
               
               
                  Prvý žalobný dôvod je založený na tvrdení, že napadnuté rozhodnutie porušuje článok 4 ods. 3 druhý pododsek nariadenia (ES) č. 1049/2001 z dôvodu, že Európska komisia pri jej uplatnení výnimky z dôvodu ochrany rozhodovacieho procesu neuviedla odôvodnenie.
               
            
                  2.
               
               
                  Druhý žalobný dôvod je založený na tvrdení, že napadnuté rozhodnutie porušuje článok 4 ods. 3 druhý pododsek nariadenia (ES) č. 1049/2001, keďže je daný prevažujúci verejný záujem na zverejnení požadovaných dokumentov a že k požadovaným dokumentom sa má poskytnúť širší prístup, ktorý sa udeľuje „legislatívnym dokumentom“.
               
            
                  3.
               
               
                  Tretí žalobný dôvod je založený na tvrdení, že napadnuté rozhodnutie porušuje článok 6 ods. 1 nariadenia Európskeho parlamentu a Rady (ES) č. 1367/2006, (2) keďže výnimka stanovená v článku 4 ods. 3 nariadenia (ES) č. 1049/2001 sa má vykladať a uplatňovať o to reštriktívnejšie, keď sa požadované informácie týkajú emisií do životného prostredia.
               
            
                  4.
               
               
                  Štvrtý žalobný dôvod je založený na tvrdení, že napadnuté rozhodnutie nemôže byť založené na ochrane súkromia a integrity daného jednotlivca, keďže článok 4 ods. 6 nariadenia (ES) č. 1049/2001 stanovuje, že „Ak sa ktorákoľvek z výnimiek vzťahuje iba na niektoré časti požadovaného dokumentu, zostávajúce časti dokumentu sa uvoľnia na zverejnenie“.
               
            
         (1)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 2001, s. 43; Mim. vyd. 01/003, s. 331).
      
         (2)  Nariadenie Európskeho parlamentu a Rady (ES) č. 1367/2006 zo 6. septembra 2006 o uplatňovaní ustanovení Aarhuského dohovoru o prístupe k informáciám, účasti verejnosti na rozhodovacom procese a prístupe k spravodlivosti v záležitostiach životného prostredia na inštitúcie a orgány Spoločenstva (Ú. v. EÚ L 264, 2006, s. 13).